Birgitte Josefsen (V), 2010-04-06:
Jeg vil gerne sige tak til de partier, der har rejst debatten her i dag, for i Venstre ligger borgernes helbred os meget på sinde, og derfor har sundhedsområdet alle dage haft høj prioritet i partiet.
Vi skal ikke blot stå som verdensrekordindehavere med titlen som verdens lykkeligste befolkning.
Vi skal løbende investere i sundhed med det klare mål, at vi også kan kalde os verdens sundeste befolkning.
Det mål når vi kun ved at øge indsatsen på mange områder, ikke alene ved at fokusere på det, der isoleret sker på sundhedsområdet.
Derfor har Venstre også helhjertet bakket op om målsætningen om, at mindst 95 pct. af en årgang skal gennemføre en ungdomsuddannelse og mindst 50 pct. en videregående uddannelse.
Derfor var Venstre heller ikke i tvivl om, at bl.a. den forebyggende og sundhedsfremmende indsats skulle lægges ude i kommunerne, da vi gennemførte kommunalreformen, en beslutning, der nu begynder at give nogle erfaringer og vise nogle resultater.
Det er nemlig med glæde, at vi konstaterer, at alle kommuner har beskrevet sundhedspolitikker, hvori de bredt sætter fokus på borgernes muligheder for et sundere liv, og at mange kommuner helt specielt leverer tilbud til specielt udsatte befolkningsgrupper.
Bliver nogle af os syge, skal der, som det er nu, være frit valg og lige adgang til de gode offentlige sundhedsydelser.
Det er en naturlig del af hele det danske sundhedsvæsen.
Det er vigtigt og afgørende for alle danskere, at vi har en god offentlig sundhedssektor.
Når vi bliver syge, vil vi nemlig gerne have en kvalificeret hjælp, så vi kan blive raske, og når vi er raske, vil vi gerne have den nødvendige tryghed, så vi kan leve et attraktivt og aktivt liv uden bekymringer for, hvad der kan ske, når vi bliver syge.
Derfor har vi alle dage suppleret de offentlige tilbud med private tilbud og rettet en kraftig appel til alle private om at tage socialt ansvar, en appel, der er hørt og i høj grad leves op til.
Vi har fået sikret befolkningen de bedste tilbud, og der er brug for, at alle er på banen for at sikre danskernes livskvalitet.
Den frie og lige adgang til sygdomsbehandling ligger Venstre meget på sinde, og det er netop derfor, at det er altafgørende for os at give borgere, der pludselig står i patientrollen, det frie valg og det udvidede frie valg på 1 måned, så ingen fanges på lange ventelister.
Venstre ser ligeledes positivt på, at der eksisterer private tilbud og private initiativer på sundhedsområdet, som kan gavne alle borgere.
Der er brug for og behov for at forene kræfterne for at nå målet: danskerne som verdens sundeste befolkning.
Så vil jeg gerne på vegne af fru Birgitte Josefsen, Venstre, fru Liselott Blixt, Dansk Folkeparti, fru Vivi Kier, Det Konservative Folkeparti og hr. Simon Emil Ammitzbøll, Liberal Alliance, fremsætte følgende:
Forslag til vedtagelse Folketinget bifalder, at det danske sundhedsvæsen bygger på den grundlæggende præmis, at alle har lige adgang til det offentlige sundhedsvæsen.
Folketinget konstaterer endvidere, at det udvidede frie sygehusvalg har bidraget til større lighed i behandlingsindsatsen.
Folketinget bifalder herudover, at regeringen sammen med en række andre partier igennem en årrække har taget en række initiativer, både på det sociale og sundhedsmæssige område, der sigter på at reducere den sociale ulighed og modvirke stigning i den sociale ulighed i sundhed.